text: VB sælger topscorer til kinesere for rekordpris
  12 januar 2018 kl. 10.28
  Vejle Boldklub har solgt sin topscorer Dominic Vinicius til en kinesisk klub. Han er den dyreste spiller i klubbens historie, fortæller direktør.
  Vejle Boldklub solgte fredag officielt Dominic Vinicius til den kinesiske fodboldklub Beijing Enterprises Group FC.
  Vejle-direktør Henrik Tønder fortæller, at brasilianeren er den dyreste spiller i klubbens historie.
  - Det er et rekordsalg i Vejle Boldklub, siger han til TV SYD uden dog at ville røbe prisen.
  - Prisen er fortrolig, men jeg ved, at han er den dyreste spiller i VB nogensinde, siger han.
  Henrik Tønder, VB-direktør: "Prisen er fortrolig, men jeg ved, at han er den dyreste spiller i VB nogensinde."
  Den tidligere transfer-rekord stammer ifølge Vejle Amts Folkeblad fra VBs salg Thomas Gravesen til Hamburger SV i 1997. Ifølge avisens oplysninger skulle VB have inkasseret seks til otte mio. kr. på den handel.
  23-årige Dominic Vinicius lavede ni ligamål for Vejle i efteråret. Angriberen kom til Vejle i sommeren 2016, og i sidste sæson blev han topscorer i den næstbedste række med 15 mål.
  Dominic Vinicius har i alt lavet 24 mål i 46 kampe for klubben.
  